Onnie smeek glo meisie (13) om klagte terug te trek | Netwerk24
Deur Alzane Narrain 13 September 2019 16:17
'n Getroude laerskoolonderwyser van Bloemfontein wat glo 'n seksuele verhouding met 'n 13-jarige meisie aangeknoop het, het haar glo gesmeek om die seksuele aanklagte teen hom te laat vaar.
Romeo Bhoodoo. Foto: Mlungisi Louw
Die gr. 7-leerling se ma het Vrydag in die streekhof in Bloemfontein getuig dat Romeo Bhoodoo (57), 'n onderwyser aan 'n laerskool in Heidedal, haar dogter verlede Vrydag ná skool voorgekeer, "op sy knieë neergesak en haar gesmeek het om die aanklagte terug te trek".
Die volgende dag het Bhoodoo stadig verby hul huis gery, maar toe met 'n spoed weggejaag toe hy haar man buite gesien staan het, het sy voor streeklanddros Puseletso Mphomane getuig.
Bhoodoo ontken skuld op aanklagte van verkragting, statutêre verkragting en seksuele aanranding.
Die staat beweerde die seksdade het in Maart vanjaar plaasgevind.
In kruisondervraging deur adv. Kenny Pretorius, namens Bhoodoo, het die vrou getuig die beweerde seksdade het aan die lig gekom toe sy deur haar dogter se skoolboeke gegaan en op briewe afgekom het.
Sy sê in een van die briewe het haar dogter geskryf dat Bhoodoo haar geslagsdeel seergemaak het.
Dae nadat hulle die voorval by die polisie aangemeld het, het haar dogter vir haar vertel dat Bhoodoo haar na 'n huis naby Mimosa Mall in Bloemfontein geneem het. Daar was net 'n bed in die huis en dit is waar hy seksuele omgang met haar kind gehad het, het die vrou gesê.
Sy het gesê haar dogter het haar ook vertel dat 'n ander voorval op die skoolterrein plaasgevind het.
Pretorius het dit aan die vrou gestel dat dit enigiets kan beteken. "Jou dogter lieg oor alles. Sy fantaseer oor Bhoodoo."